En kvinde er varetægtsfængslet i fire uger og sigtet for brandstiftelse efter en brand i Frederikshavn onsdag aften. Branden startede i en kælderlejlighed på Søndergade. Efter nattens undersøgelser af stedet kom politiets efterforskere hurtigt frem til, at branden var påsat. Politiet fandt ud af, at der var tændt ild to steder i lejligheden. -Det er en alvorlig sag, når man stikker ild i et hus, hvor der opholder sig personer, siger Kristian Thomsen, der er efterforskningsleder ved politiet i Frederikshavn. Kvinden, der er sidst i 40’erne, har over for politiet erkendt, at hun stod bag branden. -Der har været nogle ægteskabelige uoverensstemmelser, siger Kristian Thomsen. Torsdag formiddag var der grundlovsforhør i Hjørring, hvor kvinden blev varetægtsfængslet, mens politiet henter beviser i sagen.

Opsummering:
En kvinde, der har erkendt, at hun har stiftet brand onsdag aften i Frederikshavn, er nu varetægtsfængslet i fire uger.